钦定古今图书集成/理学汇编/文学典/第006卷 > 容斋三笔 > 《檀弓注文》
## 钦定古今图书集成/理学汇编/文学典/第006卷 > 容斋三笔 > 《檀弓注文》

《檀弓》上下篇，皆孔门高第弟子，在战国之前所论次。
其文章雄健精工，虽楚汉间诸人不能及也。而郑康
成所注，又特为𥳑当，旨意出于言外。今载其两章，以
示同志。卫司寇惠子之丧，子游为之麻衰，牡麻绖。注
云：惠子废适立庶，为之重服以讥之。文子辞曰：“子辱
与弥牟之弟游，又辱为之服，敢辞。”子游曰：“礼也。”文子
“退，反哭”，注子游名习礼。《文子》亦以为当然，未觉其所
讥。“子游趋而就诸臣之位”，注“深讥之。”“文子又辞曰：‘子
辱与弥牟之弟游，又辱为之服，又辱临其丧，敢辞’。”子
游曰：“固以请。”“文子退，扶适子南面而立曰：‘子辱与弥
牟之弟游，又辱为之服，又辱临其丧，虎也。敢不复位’”，
注“觉所讥也。”“子游趋而就客位”，注“所讥行。”按：此一事，
傥非《注》文明言，殆不可晓。今用五“讥”字，词意涣然。至
最后觉“所讥”、“所讥行”六字，尢为透彻也。“季孙之母死，
哀公吊焉，曾子与子贡吊焉，阍人为君在，弗内也。”“曾
子与子贡入于其厩而修容焉，子贡先入，阍人曰：乡
者已告矣。”注“既不敢止，以言下之。”“曾子后入，阍人辟
之”，注“见两贤相随，弥益恭也。”今人读此段，直如亲立
季氏之庭，亲见当时之事，注文尤得其要领云。